
Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul suplimentar asupra proiectului de Lege privind atribuirea unei locuinţe doamnei Valeria Oancea, trimis comisiei pentru examinare pe fond, cu adresa nr. PL.x 381 din 20 octombrie 2008.
PREŞEDINTE,
SULFINA BARBU
Comisia pentru administraţie publică, amenajarea teritoriului şi echilibru ecologic

R A P O R T      S U P L I M E N T A R 
asupra proiectului de Lege privind atribuirea unei locuinţe doamnei Valeria Oancea

În şedinţa Plenului Camerei Deputaţilor din ziua de miercuri, 15 octombrie 2008, în temeiul art.104 din Regulamentul Camerei Deputaţilor, republicat, s-a hotărât retrimiterea proiectului de Lege privind atribuirea unei locuinţe doamnei Valeria Oancea (PLx.381/2008), Comisiei pentru administraţie publică amenajarea teritoriului şi echilibru ecologic sesizate în fond, în vederea reexaminării şi depunerii unui nou raport.

Pentru acest proiect de lege s-a întocmit raportul nr.26/2825 din 9.09.2008 prin care s-a propus respingerea acestuia.


La întocmirea prezentului raport Comisia a avut în vedere:

· avizul negativ al Consiliului Legislativ (nr.1688/10.12.2007)
· punctul de vedere negativ al Guvernului (nr. 110/14.01.2008)

Proiectul de lege are ca obiect de reglementare atribuirea unei locuinţe, cu chirie, doamnei Valeria Oancea, de către Regia Autonomă „Administraţia Patrimoniului Protocolului de Stat”.

În urma reexaminării, Comisia propune Plenului Camerei Deputaţilor menţinerea raportului de respingere a proiectului de Lege din următoarele considerente: potrivit Deciziei nr.970/2007 a Curţii Constituţionale, „atribuirea unei locuinţe ... intră în competenţa de reglementare a organelor administraţiei publice, iar nu a Parlamentului, care nu legiferează cu privire la drepturi cu caracter individual.”

Imobilele pe care RA-APPS le are în administrare – potrivit Hotărârii Guvernului nr. 60/2005 privind organizarea şi funcţionarea Regiei Autonome „Administraţia Patrimoniului Protocolului de Stat”, cu modificările şi completările ulterioare – au o destinaţie precisă şi pot fi atribuite în condiţiile stipulate de Ordonanţa de urgenţă a Guvernului nr.80/2001 privind stabilirea unor măsuri pentru asigurarea, temporar, a locuinţelor de serviciu necesare unor categorii de personal din cadrul ministerelor, celorlalte organe de specialitate ale administraţiei publice centrale şi instituţiilor politice, condiţii care nu sunt aplicabile doamnei Valeria Oancea.
Proiectul de Lege face parte din categoria legilor ordinare, conform prevederilor art.73 alin.(1) din Constituţia României, republicată.
La lucrările comisiei au fost prezenţi 22 deputaţi, din totalul de 30 membri ai comisiei.

Proiectul de Lege a fost dezbătut şi avizat în fond în şedinţa comisiei din data de 27 ianuarie 2009.

Raportul de respingere al comisiei a fost adoptat cu unanimitate de voturi.
Proiectul de lege a fost adoptat de Senat în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională potrivit prevederilor art.75 din Constituţia României şi ale art.92 din Regulamentul Camerei Deputaţilor. 

